- 1 Samuel
- <
- 17
- >

17
David-el artwa arlpenty Goliath atweyel ipmew amentel-antey
1 Ingwer-ingweran Philistia-areny-rnem akarrerrew apmer Socoh-itwew Judah-ampeny-itwew, werreyew Israel-wenh-rnem-then. Rernem ayntey-alhew apmer ingwer-itwew, Socoh arrerenty. 2 Saul-el Israel-wenh-rnem akarrelew, rernemap ayntew peleyn-itwew apmer Ila-itwew. Ikwer-itwew rernem arnwarnelherrew, atwerreyew Philistia-areny-rnem-then. 3 Apwert anyent arrer-antey arrpemarl ayntenh. Rernemap peleyn-they alpew apwert ikwer-warl. Ikwer-they rernem arew, ingwer-rnemelan renh-rnem arntarnt-arenh apwert ingwer-ampeny-theyarl.
4 Artwa ahawarr anyent Philistia-areny itna Goliath anenh, ranap apmer Gath-areny. Artwa arlpenty ilkwa inngarlap ran. 5-6 Aheng-areyan ra aylpenh ampwalel ilek-ilek-warl, arlka ilpelheyew-arelh. Ampwal-rneman awerr innga, ayen-penh arnwarnew. Ingwerelan akapwertarl ilpelhenh, ingwer-atherran arlaw aylpeyew-arelharl. Arneltyarl ingwerelan ilpelhenh, ranap awerr inngarl. Ra irrtyart atherr akngenh, akarteng-then arlpenty-then. Irrtyart akartengan ayen-penh arrpemarl, rap piltel antwerrkerl-apenh arety-angkwarr. 7 Irrtyart arlpentyan arrwekel-ampeny arreylparl ayen-penharl. Ranap awerr innga arrpemarl. Artwa ahawarr ingweran alhenh arrwekel, alkwertarl ikwer katy akngenh.
8 Arlta arrpanenhel ra alhenh ampep-warl, arlkey-alhenh atayel Israel-wenh-rnemew alakenh, “Israel-wenh-rnemay! Ilekew arrantherr mpwelheyel? Arrantherr ahawarr-arrpantey! Ayenh arenh-arey! Ayengan ahawarr inngarl Philistia-areny! Arrantherran arwa Saul-wenh warrkenh-rnem! Artwa anyent-anem rlwanenh-arey thwenemel, aylanthaw atwerreyew! 9 Ra ayenh ipmew atwenty, anantherr ingkerrenh alpem Israel-warl, arrewantherr warrkerrey-alpeyew. Atha renh ipmew atwenty, arrantherr Philistia-warl alpem, anewantherrarl warrkerrey-alpem. 10 Arrwekel-antey arlka alpwelyerrey-angenh! Thwenenh-arey artwa anyent atyeng-warl, aylanthaw atwerreyew!” 11 Saul-el Israel-wenh-rnemel-then awew, rernemap atererremel apateyelpew. ...
15-16 Arlta arrpanenhel ingwepenh atwerrp artwa arlpenty ra angkey-ayntenh alakenh arlta 40-ew-atety.
David-an alperl-arrernenh Saul-wenh apmer-they aynikw-wenh apmer-warl, yep-yep-rnem arntarnt-araynteyew aynewikw-wenh-then.
17 Ingwer-ingweran aynikw ikwerenh angkew, “Yakweth nhenh ina ntang ampeng-akert, rtamp-rnem 10-anem. Aknga awayewengkw-rnem. 18 Aker cheese-rnem 10 aknga, anthemel atyetyart ahawarr-rnemew. Anamerl! Ayeng artewenty iterremel amperrngerreyel awayewengkw-rnemew. Angka akngey-alpa ikwer-rnem-wenh. Atha iterl-areyew, rernem mwerr-antey aneyel. 19 Alha apmer peleyn-warl Elah-warl. Anewantherrenh-rnem-then Saul-akerr werreyel Philistia-areny-rnem-then peleyn ikwer-itwew.”
20 David awelhew aynewikw. Rap artwa ingwer-tangkwel arrernerl-alhew, yep-yep-rnem arntarnt-araynteyew. Ingwepenh ingwerelan ra ampwal-rnem tywenerl-alhew tangkey-warl, rap anpenhew-anem. Rarl aremerrey-alhew peleyn ikwer-itwew, rap arey-alhew, artwa ahawarr-rnem mpwelhenh, werreyew-anem. Rernem arlkalhelerrenh arnkatyelhelemel. 21 Israel-wenh-rnem-then Philistia-areny-rnem-then rernem rtnemel arerrenh. 22 David-el anthenhew ampwal-rnem artwa amernarl arntarnt-arenhew. Rap anterrew, ahawarr-rnemarl rtnenh-warl, awayikw ikwerenh-rnem areyew. 23 Rap angkey-alhew ikwer-rnemel-arleng. Artwa arlpenty Goliath ra alhew ampep-warl apmelerr-angkwarr, atayel angkerl-apenh. David-el renh awew, alakenharl angkenh. 24 Israel-wenh-rnemelan renh arew, rernemap anterrew aterel ikwer-wety.
25 Rernem arrwekel-antey alakenh angkerrenh, “Arlta arrpanenh ra apetyeyel, kwanth-aynteyew arrkentelhelemel anenhantherrenh. Artwa anyentel anewantherrenhel renh ipmew atwenty, Saul-el renh apwert akngerr anthem, kwey alerikw-then ikwerenh anthemel. Artwa apwert akarreley-angker-rnemel nthakenh ikwerenh-rnem iley-angenh-anem, Atyetyart Saul-ew apwert antheyew.”
26 David angkew artwernemew, arrerarl ikwer-angkwarr rtnenh-rnemew, “Artwa yanhel anenhantherrenh nyerrel-antheyel. Ingwerentyel renh akeleytelemer. Ilekarl Saul-el anthem, ra artwa renh ipmew atwentyewan? Nthakenh ra arrkentelheley-angenh artwa ahawarr INGKART-wenh-rnem, Akngey inngewenh-rnem, arrangkw!”
27 Rernem renh ilew, rernemarl angkerrew-angkwarr arrwekel-antey.
28 David-wenh awayikw alkenh Eliab ra awew, rap ahelerrew ikwer. “Ilekewarl ngaw apetyew? Yep-yep irrpetyap akely weth-rnem-alew? Angwenhel renh-rnem arntarnt-areyel aleyan? Ngan apmwelheleyel! Ilekew nga arrkernelheyel ilkwarrpantey? Nga arrkent apetyew arwa, araynteyew werreyelarl!”
29 David-el ayernew, “Ilekew ntwa ayenhan ilteyel? Ilekel ayengan apmwelhelew? Arwarl athan ayerneyel!” 30 Rap artwa ingwer-anem ayernew, “Ilekarl Saul-el anthem, ra Goliath renh ipmew atwenty?” Artwa ra ilew, rernemarl arrwekel-antey angkerrenh-angkwarr. 31 Ingwerenty alhew-anem, Saul renh ileyew, David-arl angkew-angkwarr. Saul-el artwa anyent-anem thwenew, David ingweyew.
32 David angkew ikwer, “Atyetyartay! Nthakenh anantherr atererremel aney-angenh artwa yanh-wety! Ayeng alhem. Atha renh amentel-antey atweyew.”
33 Saul-elan tyernew, “Arrangkwarl! Nthakenh ntwa renh atwey-angenh! Ngan artwa akelyarl, ran ahawarr arnkatyarl, akelyank anew ahawarr.”
34 David-an angkew, “Yep-yep aynaty-wenh-rnem atha arntarnt-arem. Layenel yep-yep anyent apek antwerrkem, iytarr-akngemel arlkweyew, payel apek. 35 Atnwenth ahelengkw atha alwernem atwemel, yep-yep tyarleweyew-atety. Ra atyeng arrkernelhem thnweyew, alherremel. Atha renh antwerrkem altethey, atwemel ipmew. 36 Akngerr-inger atha atwew layen-then pay-then. Athap ahelengkw yanh Philistia-areny atwem irrkaty-angkwarr, rarl nyerrel-antheyel ahawarr Akngey-wenh-rnem. Akngey rant anyent alkenh aneyel. 37 INGKARTel ayenh arntarnt-arew atnwenth ahelengkw-rnem-wety, rap ayenh arntarnt-arem arrpemarl artwa ahelengkw yanh-wety.”
Saul-an angkew ikwer, “Kel. Alha, atwerreyew mpwelanth, INGKARTel ngenh arntarnt-aremarl.”
38 Aheng-areyan Saul aylpenh ampwalel ilek-ilek-warl, arlka ilpelheyew-arelh. Ampwal-rneman awerr innga, ayen-penh arnwarnew, rap anthew David-ew, raw aylpeyew. Rap ampwal ikwer anthew, ayen-penh arrpemarl, akapwert ilpelheyew-arelh-then. 39 David aylpew-anem, rap piltel arertnelhew, nayp arlpenty Saul-wenh arrernemel. Ngwampant ra ampwal awerr yanh-lkwerelan aylpew, renhap alhey-angenhelew.
Rap angkew Saul-ew, “Nthakenh ayeng alhey-angenh alakenh. Ayengan nhelkwer-warl aylpey-angenh.” Rap lhelew, 40 irrertety ikwerenh inew ampwal tyangay-apeny yenp-penh-then, anpenhew-anem. Ilpay-itwew ra akwetyew apwert alyelk-rnem 5, yakweth-warl akwernemel. Rap alhew artwa Philistia-areny ikwer-warl-anem.
41 Goliath alhew arrpemarl ikwer-warl. Ahawarr ingwerelan alkwertarl katy akngeynenh arrwekel. Ratherrap David-an arrerelhew. 42 Artwa arlpenty ilkwel atherremel David arrkentelhelew, “Ngan artwa akelyarl! 43-44 Ilekew nga arwerl-akertan apetyeyel? Arengkang ayengan ngkweng? Kel apetya! Atha ngenh ipmew atweyew, thipel-then atnwenth ahelengkw-rnemel-then ngenh arlkweyew! Atha ngenh ilwerl-athenem!” Rap altyerr ikwerenh-rnem ayernenh, David atweyew.
45 David-el tyernew, “Nga apetyeyel, ayenh atweyew nayp arlpenty-akert, irrtyart atherr-anem. Ayenganap alhem ngkweng-warl, ngenh atweyew, INGKART Atyetyart Ilkwa Ingkerrenhel rarl ayenh thwenew. Rant rlterrk anyent aneyel. Renhant ahawarr Israel-wenh-rnemel apentemarl. Ntwanap renh arrkentelhelewarl. 46 Rlengkanap ayenh alpemelem INGKARTel, ngenh atweyew. Athap ngenh athenemel atweyenh, ahenty-then akerrth-arternemel. Rlengkan arrantherr Philistia-areny-rnem ipma aynteyenh, thipel-then atnwenth ahelengkw-rnemel-then arrenhantherrenh arlkweyenh! Alakenh ingkerrel iterl-areyew, Akngey Israel-areny rant anyent inngan. 47 Anantherr akngerr akarrerrewel iterl-areyew, INGKARTel ikwerenh-rnem arntarnt-arem ikwerenh-angkwarr. Nayp arlpenty-akert irrtyart-then-akert nthakenh renh alpemeley-angenh, arrangkw. Anantherran ikwerenh-rnem, ament-wenyarl, anantherrap arrenhantherrenh ywerrelheleyenh ingkerrenh!”
48 Goliath retangkwel alhew, David atweyew. David-an anamerl-antey anterrew ikwer-warl, 49 apwert-anem tyerrenhew yakweth ikwerenh-they. Tyangayel ra wew renh rlwantey, ngkwernan iltewew akapwert-itwew. Goliath-an atnertel-ayeth aytnew ahern-warl, ayntey-alpew-anem.
50 Alakenh David-el artwa Goliath renh ipmew atwew. Nayp arlpentyel ra atwey-angenh, arrangkw. Ra apwert tyangay-akertel renh wew. 51 Rap anterrew ikwer-warl, rtney-alhew ikwer-itwew irrwerleng. Goliath-wenh pilt-they ra tyerreyelpew nayp arlpenty, ahenty-anem akerrth-atwew renh, arlkethen akapwert-then atherreleyelpew. Philistia-areny-rnemel arew, ahawarr ilkwa ikwer-rnem-wenh aynterl-anenty, rernemap anterrerrew. 52 Israel-wenh-rnemel renh-rnem ingkern-they alwernew, arlkemel atayel. Iwerr Shaaraim-angkwarr alwernew apmer Gath Ekron-then ikwer-atherrew-atety. Ipma akngerr aynteynenh iwerr ikwerel. ...

- 1 Samuel
- <
- 17
- >

© 2009 Wycliffe Bible Translators