- Revelation
- <
- 13
- >

13
Arraylenty anyent aremerreyel
kwaty alay-they
1 Ikwer-penhan atha arraylenty arew, kwaty alay-theyarl tyerrelhey-ayntew. Ranap ingwer-lkwer-anem, rewely 10-akert akapwert 7-akert. Rewely 10 ikwer-rnem-itwew ampwal mwerr-angker mwekart atyetyart-wenh akely-apeny gold-penh 10 ayntew. Akapwert 7-itwew ingwerentyel ingkwernew angka apmwernem, Akngey arrkentelhelemel. 2 Arlka atnwenth lipert-apeny, ingkelthel arlpenty arreylp-akert bear-apeny. Arrakertan lion-apenyarl. Rtnweman angkew, “Atha ngenh rlwanem, atyeng warrkerreyew. Atha arawerrng atyenh ngenh anthem, ngenh rlterrkeleyew, ntwa ilek-ilek mpwareyew. Ngap anem chair ilkwa atyenhel, ngap atyetyart anem ahern-itwew.”
3 Athap arraylenty renh arenh, akapwert 7-akert. Akapwert anyentan kwerrm-akert, ayengap iterrew, “Ingwerentyelan renh ipmew atwew arrwekel-antey! Rap itetherrenhey-alpew!” Ingkerrel ahern-itwew arew, rernem apaterrew, awelhemel ikwerant-anem, rarl angkenhew. 4 Rernemap ingkerrenh kwenerrenh apal rtnwem ikwer, Akngey inngewarl-arrpantey, rtnwemel rarl arawerrng ikwerenh anthew arraylenty ikwer. Rernem ingkerr kwenerrenh arraylenty ikwer-warl, nakemel alakenh, “Arraylenty ran rlterrk inngey ingwer-rnem-angkwarrarl! Nthakenh renh ingwerentyel ipmew atwey-angenh!”
5 Akngeyelan arraylenty tyarlewew, ra nakelhemel angkeyew, Akngey renh-then arrkentelheleyew. Rap renh tyarlewew, ra aneyew atyetyart alkent 42-ew-atety. 6 Arraylenty rap Akngey arrkentelhelew artewenty innga itna ikwerenh-then. Rap Akngey-rnem arrkentelhelew, ikwerel-arleng aneyel-rnem-then. Rap apmer Akngey-wenh arrkentelhelew, rernemarl ingkerr anew-anenh irrwerl.
7 Ikwer-theyan arraylenty alhew, atwerreyew akngerr Akngey-wenh-rnem-then alkent 42-ew-atety, renh-rnem antengeleyew-atety. Nthakenh ingwerentyel artwereley-angenh. Akngeyel ran artwereley-angenh arrpemarl. Arraylenty ra atyetyart ingkerrenhew anenh; apmer arrpanenh-arenyew, angka arrpanenhew, irrpwerlew, arlterew, arrkayew-then. 8 Ingkerr ahern-areny-rnem ikwer kwenerremel nakeyenh. Ingwerentyanap irrpetyap ikwer awelhey-angenh aneyenh, renh nakey-angenh. Itnan ikwer-rnem-wenh Akngey-wenh yep-yep akelyel ingkwernew arrwekel-antey pwek impen ikwerenh-warl, rernemaw intem-antey aneyew. Ra itnernem ingkwernew awank-akerr, rarl alker-then ahern-then mpwarey-angenhel-antey. Artwa ahelengkw-rnemel yep-yep akely atwew ipmew.
9 Iylpakert arrantherr! Awelhenh-arey mwanty!
10 Akngeyel rlwanew akngerr ikwerenh-rnem, renh-rnem akwerneyew tyayl-warl.
Inngarl ingwer-rnemel renh-rnem antwerrkem, akwernemel tyayl-warl.
Akngeyel rlwanew akngerr ikwerenh-rnem, renh-rnem atweyew ipmew nayp arlpentyel.
Inngarl ingwer-rnemel renh-rnem akep-akalthem ipmew.
Alakenh-wety Akngey-wenh-rnem ikwer awelh-aynteyew, ipmelhey-angenh.
Arraylenty ingwer-anemarl
tyerrelheyel ahern-they
11 Ikwer-they atha arraylenty ingwer-anem arew, ahern-theyarl tyerrelhew. Ingwer-lkwerarlap ran, rewely atherr-akert, yep-yep akely apeny. Rap atayel arlkenh rtnwem weth-apeny. 12 Ra warrkerrenh arawerrng ilkwakert arraylenty wethew alay-arenyew. Arawerrng ilkwakertel ra ahern-itwew pwerep-anthenh, kwenerr-aynteyew arraylenty alay-arenyew, renh nakemel. Arraylenty alay-areny ranap kwerrm ilkwakert weth akapwert-itwew. 13 Rewely atherr-akert wethel tyakel ilek-ilek mpwarenh, akngerrel araynteyew, rernemaw apateyew. Ra ilew, rwa apetyeyew alker-they ahern-warl. Inngarlap alakenh irrewan. 14 Akngeyel renh tyarlewew, alakenh irreyew, arraylenty alay-arenyew warrkerreyew. Alakenhap ra ahern-areny akngerr irrtywerl-ampernew, rernemaw iterreyew, alay-arenyan atyetyart ilkwew-arrpantey. Rap renh-rnem ilew, “Arwerl ilkwa arrpeyew-arrpantey, arraylenty weth alay-areny-apeny, kwerrm nayp arlpenty-penh-akert!” Rernemap arwerl mpwarew rapeny. 15 Akngeyel ran tyarlewew rewely atherr-akert weth, arwerl renh itetheleyew, ra angkeyew-anem. Rap renh-rnem ilew, “Arwerl ikwer-warl kwenerrenh-arey nakemel!” Ingwerentyanap apek kwenerrey-angenh arwerl ikwer. Kel arwerl ra ingwer-rnem ilanthenh, renh-rnem atweyew ipmew. 16 Rewely atherr-akertel warrkenh ikwerenh-rnem ilenh, ingkerrenh-antey amperneyew pwelek-apeny itep arraty-angkwarr, rlwewarl apek. Renh-rneman alakenh ampernem; ilkwernem, akely-rnem, man akngerr-akert-rnem, man-weny-rnem, warrkenh-rnem, atyetyart-rnem-akerr. 17 Rernemanap apek anthelhey-angenh, renh-rnem amperneyew. Kel nthakenh rernem ampwal-rnem payemeley-angenh, tharlemeley-angenh anem, arrangkw. Arraylenty arrwekeleny rewely 10-akert weth ra itna anyent-akert anenh. Itna ran namp ikwerenh ileyel. Kwerrm ampernentyan, itna arlkitwew ayntem intem-antey. 18 Artwa angwenhelap namp renh iterl-arem? Tyak inngant, iterreyew arraty. Nampa artwewenharlap ran, 666-arl.

- Revelation
- <
- 13
- >

© 2009 Wycliffe Bible Translators